**Ngohe Aromatawai: Hei oranga mō te iwi**

**Paerewa Paetae Tikanga ā-Iwi 91827:** Te tātari i tētahi rautaki whakapūmau ahurea a tētahi iwi taketake

**Aronga:** Tikanga ā-Iwi 3.2A v1

**Whiwhinga:** 4

**Te Horopaki**

Ko tāu mahi he tuhi i tētahi pūrongo e tātari ana i tētahi rautaki whakapūmau ahurea a tētahi iwi Māori.

Ka whakamārama i te rautaki mā te rangahau i ngā tirohanga me ngā uara rerekē ka whai wāhi atu.

Ka aromatawaihia tō matapaki i ngā hua whānui me te whakatau whakaaro e kaha ake ai te rautaki, ā, ka āta taunaki hoki.

He mahi takitahi tēnei, nō reira, māu anō ngā mahi rangahau me tō pūrongo e tuhi.

Kei wareware, me āta whakarite koutou ko te kaiako te roanga o te wā e tutuki pai ai ngā mahi katoa mō tēnei aromatawai.

**Hei Mahi**

Whiriwhirihia te iwi me te rautaki hei rangahau māu. Ko ētahi momo rautaki, ko tā Ngāti Raukawa rautaki Whakatupuranga Rua Mano, ko tā Ngāi Tahu rautaki Kotahi Mano Kāika, ko tā Waikato-Tainui rautaki Whakatupuranga Waikato-Tainui 2050, ko Te Ahurei a Tūhoe rānei.

Tautohungia ngā āhuatanga matua o te rautaki, ka whakamārama i ngā kaupapa matua.

Whakamāramahia te wāhi ki ngā tirohanga me ngā uara rerekē i te whakawhanaketanga o te rautaki, ā, ka āta whakatauira. He aha ngā kōrero, ngā wānanga me ngā matapakinga i puta i te wā i whakatakotoria ai te rautaki?

Matapakingia ngā hua whānui o te rautaki, ka āta taunaki. Pēnei i te matapaki i ngā hua ka whakaarohia, engari kāore tonu i te āta kōrerotia.

Tuhia he kōrero kia tino mātau te whakatau whakaaro mō te whaihua o te rautaki me te whakaputa whakaaro e kaha atu ai te rautaki.

Me whakamahi ngā pūkenga whakahiato whakaaro mai i ngā mātanga whakapūmau ahurea pēnei i Te Mātāwai, Te Manatū Taonga, Te Taura Whiri i te Reo Māori, hei whakaatu i te hua pai o te rautaki mō ngā tau kei te heke mai.

Hei whakaarotanga māu i a koe e rangahau ana:

* He aha ngā aronga hou, te aronga auaha hei whakaatu i te hua pai o te rautaki mō ngā tau kei te heke mai nei?
* Me tūhura ngā pānga rehurehu?

Me āta taunaki ō mahi katoa mā te whakamahi i ngā kōrero tautoko whānui mai i ngā mātāpuna huhua, pēnei i te uiui tāngata, i te kohi i ngā kōrero i ngā tuhinga hītori, ngā pūrongo mōheni, ngā nūpepa rānei, ngā raraunga me ngā waiata tawhito.

Kohia ngā kōrero katoa, ka āta tuhi ai i tō pūrongo.

**Ngā Rauemi**

Te Wānanga o Raukawa – Whakatupuranga 2000

https://www.wananga.com/user/inline/3/theory\_and\_understanding\_of\_wananga.pdf

Kotahi Mano Kāika

http://www.kmk.maori.nz/home

Whakatupuranga Waikato-Tainui 2050

https://www.tgh.co.nz/wp-content/uploads/WhakatupurangaWT20501.pdf

Te Rautaki Maihi Māori

www.tematawai.maori.nz/maihi-maori

Te Ahurei a Tūhoe – Coming home to Tūhoe

http://www.ngaituhoe.iwi.nz/news-feed/id/989

**Taunakitanga: Tikanga ā-Iwi 91827 Hei oranga mō te iwi**

|  |  |  |
| --- | --- | --- |
| **Taunakitanga mō te Paetae** | **Taunakitanga mō te Kaiaka** | **Taunakitanga mō te Kairangi** |
| Ka whakamārama i:* ngā āhuatanga matua o te rautaki.
* ngā tirohanga me ngā uara rerekē ka whai wāhi mai ki te rautaki.

Ka matapaki i ngā hua o te rautaki, ka taunaki ai.*Hei tauira:**Kua tuhia tētahi pūrongo e whakamārama ana i ngā āhuatanga matua o te rautaki. Kua whakamārama hoki i te whai wāhitanga mai o ngā tirohanga me ngā uara rerekē ki te rautaki. Kua matapakihia ngā hua o te rautaki, ā, kua taunakihia.* | Ka whakamārama i ngā tirohanga me ngā uara rerekē i te whakawhanaketanga o te rautaki, ka āta whakatauira ai.Ka whakatau whakaaro mō te whaihua o te rautaki, ka āta taunaki ai.*Hei tauira:**Kua tuhia tētahi pūrongo e whakamārama ana he aha te wāhi ki ngā tirohanga me ngā uara rerekē i te whakawhanaketanga o te rautaki. Kua āta whakatauira ai.**Kua whakatau whakaaro mō te whaihua o te rautaki, kua āta taunakihia.* | Ka matapaki i ngā hua whānui o te rautaki, ā, he tino mātau te whakatau whakaaro mō te whaihua o te rautaki, me te whakaputa whakaaro e kaha atu ai te rautaki. Ka āta taunakihia hoki.*Hei tauira:**Kua tuhia tētahi pūrongo e matapaki ana i ngā hua whānui o te rautaki, ā, he tino mātau te whakatau whakaaro mō te whaihua o te rautaki.* *Kua whakaputa whakaaro e kaha atu ai te rautaki.* *Kua āta taunakihia.* |